Ψήφισμα του Συμβουλίου

της 16ης Οκτωβρίου 1989

σχετικά με τις κατευθύνσεις στο θέμα της πρόληψης των τεχνικών και φυσικών κινδύνων

(89/C 273/01)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΙΚΩΝ ΚΟΙΝΟΤΗΤΩΝ,

1. ΣΗΜΕΙΩΝΕΙ ότι οι εκθέσεις σχετικά με την ασφάλεια των επικίνδυνων βιομηχανικών δραστηριοτήτων που καλύπτονται από το άρθρο 5 της οδηγίας 82/501/ΕΟΚ [1] έπρεπε να έχουν ολοκληρωθεί από τους βιομηχάνους ως τις 8 Ιουλίου 1989·

ΤΟΝΙΖΕΙ ότι οι εν λόγω εκθέσεις αποτελούν κατάλληλο μέσο για να εξασφαλίζεται η σωστή εξέταση της ασφάλειας των επικίνδυνων εγκαταστάσεων και να λαμβάνονται όλα τα προσήκοντα μέτρα ασφάλειας για την πρόληψη των ατυχημάτων μεγάλης έκτασης και τον περιορισμό των συνεπειών τους για τον άνθρωπο και το περιβάλλον·

ΚΑΛΕΙ την Επιτροπή να εργαστεί μαζί με τα κράτη μέλη ώστε να σημειωθεί πρόοδος προς την αλληλοκατανόηση και την εναρμόνιση των εθνικών αρχών και πρακτικών σχετικά με τις εκθέσεις σχετικά με την ασφάλεια,

2. ΔΙΑΠΙΣΤΩΝΕΙ ότι ατυχήματα σαν του Μποπάλ και του Μεξικού έχουν καταδείξει τον κίνδυνο που εγκλείει η γειτνίαση επικίνδυνων εγκαταστάσεων και κατοικιών·

ΑΝΑΓΝΩΡΙΖΕΙ τη σημασία των ελέγχων για το σχεδιασμό της χρήσης της γης όταν πρόκειται να δοθεί άδεια για νέες εγκαταστάσεις ή να αναπτυχθούν οικισμοί γύρω από τις υπάρχουσες·

ΚΡΙΝΕΙ αναγκαίο να ενσωματωθεί αυτό το μέλημα μεταξύ των υποχρεώσεων που επιβάλλει η οδηγία 82/501/ΕΟΚ, η επιλεγόμενη Seveso

και

ΚΑΛΕΙ την Επιτροπή να μελετήσει το ταχύτερο τις σχετικές πρακτικές μεθοδεύσεις,

3. ΥΠΟΓΡΑΜΜΙΖΕΙ τη σημασία της ενεργού ενημέρωσης του πληθυσμού σχετικά με τους βιομηχανικούς κινδύνους·

ΣΗΜΕΙΩΝΕΙ με ικανοποίηση τις εργασίες που έγιναν κατά την ευρωπαϊκή διάσκεψη του Varese (Ιταλία) το Μάιο του 1989·

ΚΑΛΕΙ την επιτροπή να συντάξει, βασιζόμενη ιδίως στις εργασίες αυτές, πρακτικό οδηγό για τη διευκόλυνση της εφαρμογής της οδηγίας 88/610/ΕΟΚ του Συμβουλίου της 24ης Νοεμβρίου 1988 για την τροποποίηση της οδηγίας 82/501/ΕΟΚ σχετικά με τους κινδύνους ατυχημάτων μεγάλης έκτασης που ενέχουν ορισμένες βιομηχανικές δραστηριότητες [2],

4. ΕΠΙΒΕΒΑΙΩΝΕΙ τη σκοπιμότητα της συγκέντρωσης των εμπειριών από βιομηχανικά ατυχήματα που συμβαίνουν μέσα στην Κοινότητα·

ΣΗΜΕΙΩΝΕΙ την ύπαρξη ερωτηματικών σχετικά με το επίπεδο των εξεταστέων ατυχημάτων·

ΣΥΝΙΣΤΑ να χρησιμοποιηθεί υπό τύπο αναφοράς επί δοκιμαστική περίοδο δύο ετών η κλίμακα σοβαρότητας των ατυχημάτων που συνέταξε η επιτροπή των αρμόδιων αρχών των υπεύθυνων για την εφαρμογή της οδηγίας 82/501/ΕΟΚ·

ΣΗΜΕΙΩΝΕΙ την τεχνική συνδρομή του Κοινού Κέντρου Ερευνών εν προκειμένω και

ΚΑΛΕΙ την Επιτροπή να αναθεωρήσει, σύμφωνα με τα συμπεράσματα αυτής της δοκιμής, την κλίμακα σοβαρότητας των ατυχημάτων και να υποβάλει πρόταση σχετικά με ό,τι χρειάζεται να γίνει,

5. ΑΝΑΓΝΩΡΙΖΕΙ ότι η μεταφορά επικίνδυνων ουσιών δημιουργεί ανησυχίες για την προστασία του περιβάλλοντος, την ασφάλεια και τη διαφύλαξη ανθρώπινων ζωών·

ΥΠΕΝΘΥΜΙΖΕΙ την ανάγκη εγκαθίδρυσης μιας κοινής προσέγγισης όσον αφορά την πρόληψη των κινδύνων που συνδέονται με τις μεταφορές επικίνδυνων υλών και αποβλήτων·

ΕΚΦΡΑΖΕΙ την ευχή η προσέγγιση αυτή να πληροί τις προϋποθέσεις της πλήρους επίτευξης του στόχου της ενιαίας αγοράς των μεταφορών,

6. ΚΡΙΝΕΙ ότι η καλή εφαρμογή των συμφωνιών της Οικονομικής Επιτροπής του OHE για την Ευρώπη σχετικά με τη μεταφορά επικίνδυνων υλών είναι ικανή να συμβάλει στη βελτίωση της προστασίας του περιβάλλοντος·

ΚΡΙΝΕΙ επίσης ότι θα ήταν σκόπιμο, και ιδίως ενόψει της ολοκλήρωσης της εσωτερικής αγοράς, να εξεταστεί με τις ενδεδειγμένες μεθόδους, η κατάσταση της όλης κοινοτικής νομοθεσίας που έχει συνέπειες για τις μεταφορές επικίνδυνων ουσιών και αποβλήτων (ρυθμίσεις για τις μεταφορές, για τα επικίνδυνα προϊόντα, για τις μόνιμες εγκαταστάσεις φόρτωσης, εκφόρτωσης ή αποθήκευσης), προκειμένου η Επιτροπή να μπορέσει, εφόσον χρειαστεί, να κάνει τις κατάλληλες σχετικές προτάσεις λαμβάνοντας υπόψη της τις υπάρχουσες διεθνείς συμφωνίες και συμβάσεις,

7. ΚΑΛΕΙ τα κράτη μέλη να εξετάσουν το σχέδιο τροπολογίας του παραρτήματος 3 της σύμβασης Marpol, που αποβλέπει στη θέσπιση υποχρέωσης για τα πλοία να καταθέτουν τη φορτωτική τους ή τα άλλα ενδεδειγμένα έγγραφα στο λιμάνι απ' όπου αναχωρούν,

8. ΠΡΟΤΡΕΠΕΙ τα κράτη μέλη να συμμετάσχουν στις ήδη διεξαγόμενες στα πλαίσια του IMO (International Maritime Organization) εργασίες σχετικά με τη στοιβασία των φορτίων και να εξετάσουν, στα πλαίσια της δήλωσης προθέσεων για τον έλεγχο των πλοίων στα λιμάνια, την αύξηση των ελέγχων των επιχειρησιακών μέτρων όπως η στοιβασία,

9. ΚΑΛΕΙ γενικότερα τα κράτη μέλη, τόσο ως υπεύθυνα για την τήρηση των διεθνών συμβάσεων από τα πλοία που φέρουν τη σημαία τους όσο και ως συνεργαζόμενα στα πλαίσια της δήλωσης προθέσεων για τον έλεγχο των πλοίων προκειμένου για τα δικά τους λιμάνια, να εντείνουν τις προσπάθειές τους ώστε να εξασφαλιστεί ολοένα πιστότερη συμμόρφωση με τα υπό την αιγίδα του IMO καταρτιζόμενα πρότυπα,

10. ΥΠΕΝΘΥΜΙΖΕΙ την απόλυτη ανάγκη να υπάρχει σημαντικός αριθμός φορέων ικανών ν' αναλάβουν αποτελεσματική δράση σε περίπτωση τυχαίας ρύπανσης της θάλασσας και ζητεί από την Επιτροπή να αναλάβει τις προσήκουσες πρωτοβουλίες ώστε η συνεργασία μεταξύ αρμοδίων αρχών των κρατών μελών να γίνει ακόμη εντονότερη,

11. ΤΟΝΙΖΕΙ την ανάγκη να βελτιωθούν οι γνώσεις με κατάλληλες μελέτες και έρευνες στον τομέα της συμπεριφοράς των χημικών ουσιών και των υδρογονανθράκων στο νερό καθώς και των απορρυπαντικών τεχνικών και καλεί την Επιτροπή να δώσει στα θέματα αυτά ιδιαίτερη προσοχή στο ετήσιό της πρόγραμμα μελετών, προτύπων σχεδίων και επιμόρφωσης,

12. ΚΑΛΕΙ τα κράτη μέλη να μετάσχουν πλήρως στη διεθνή δεκαετία πρόληψης των φυσικών καταστροφών (1990-1999), που αποφάσισε ο OHE, και για το σκοπό αυτό ζητεί από την Επιτροπή, σε συνεργασία με τα κράτη μέλη, να μελετήσει το θέμα της πρόληψης των φυσικών κινδύνων στην Κοινότητα, και ιδίως όσον αφορά τους κινδύνους από σεισμούς, πυρκαϊές δασών και πλημμύρες,

13. ΕΚΦΡΑΖΕΙ ΤΗΝ ΙΚΑΝΟΠΟΙΗΣΗ ΤΟΥ για τα μέτρα που λήφθηκαν στο θέμα των τεχνικών και φυσικών κινδύνων στις προτάσεις του πέμπτου προγράμματος ερευνών STEP και EPOCH·

ΕΚΦΡΑΖΕΙ την ευχή η αναθεώρηση του ερευνητικού προγράμματος—πλαισίου των Κοινοτήτων να αποτελέσει την ευκαιρία για νέα αξιολόγηση των ερευνητικών δράσεων στον τομέα των τεχνικών και φυσικών κινδύνων και να συνεκτιμηθούν οι σχετικές με την ασφάλεια πτυχές σε όλα τα κοινοτικά προγράμματα ερευνών, ιδίως δε σε όσα αφορούν τις μεταφορές και τις βιοτεχνολογίες.

[1] ΕΕ αριθ. L 230 της 5. 8. 1982, σ. 1.

[2] ΕΕ αριθ. L 336 της 7. 12. 1988, σ. 14.

--------------------------------------------------